Voertuie | Bileam se Donkie
Category Archives: Voertuie
Waar mot en roes verniel hier kort voor die einde…
Posted on Desember 15, 2012 by Bileam se Donkie	11
Die Goeie Meester het in die Goeie Boek gesê ons moenie skatte op aarde bymekaar maak nie, want hier gaan mot en roes dit verniel. Of ons geliefde naastes gaan dit steel. Vandag is ek sommer weer ekstra die hel in vir die sondeval. As ons nog in die volmaakte wêreld gelewe het, het ek glad nie vandag se moeilikheid gehad nie. Inteendeel, dan het ons nog kaalbas in die tuin baljaar…
Ek het die voorreg om verskeie ou voertuie te besit, wat op verskillende tye verskillende gesinslede na verskillende plekke toe moet vervoer. Onlangs het my geliefde naaste my dogter se motor probeer deel maak van die herverdeling van welvaart transformasie program. Ek sukkel nog steeds om al die regte pirate parte op te spoor (Toyota genuine Parts- R2800 vir die ignition barrell, en enkele sente onder R1000 vir die deurlslot…)
My Mazda Drifter bakkie het ook net een bestaande sleutel gehad. Ek weet Newton se eerste wet sê materie kan nie geskep of vernietig word nie. Erens op hierdie planeet, of een of ander paralelle heelal, is ‘n heel Mazda Drifter sleutel, met ‘n ekstra sleutel vir my Carryboy Canopy, asook ‘n Santam botteloopmakertjie vir daardie Windhoekies wat nie kan oopdraai nie, alles aan een carabiner. Daardie sleutel pas op my Drifter, en werk baie mooi. Behalwe dat hy totaal en al weg is. R300 beloning vir die een wat hom in my hande plaas!
Die tweede sleutel van my bakkie was vandat ek hom gekoop het, al stukkend. Die “casing” was met superglue vasgeplak. Raai watter sleutel kies om nie weg te raak nie? Die stukkende een. En toe ek op die Rally was, toe gee hy die gees, in my vrou se hande…
Ek het my bakkie nodig om op vakansie te gaan Dinsdag. Ek het ‘n werkende sleutel nodig. Die ou ene werk so effens, as jy die swart plastiek vashou aan die los metaalpunt, en dan so in die ignition druk. Maar dis groot werk vir elke staart!
Eers vra ek die Mazda agente in ons dorp- ek soek net graag ‘n werkende sleutel vir my bakkie. Nee, sê hulle- ‘n mens het albei nodig om ‘n nuwe een te programmeer. Of die hele stelsel moet vervang word! Nee, sê my baie goed opgeleide Ford mekêniek in my gemeente, dis nonsens. Tzaneen se tak kan dit met een sleutel doen. Maar Tzaneen is 320 km weg, met erge padwerke.
Ek skakel Lazarus Ford in Centurion. Hier volg die pret: Die sleutel kos R576, die chip nog so R560. Dan moet dit in die werkswinkel geherprogrammeer word- nog so R500 arbeid. Ja, hulle het die sleutel en die chip in voorraad. Maar hulle kan my eers Woensdag help. Maar ek ry Dinsdag see toe! Jou probleem, nie ons s’n nie!
Ek begin op die internet rondspeel. Silverton Locksmiths sê ek kan maar stad toe kom, hulle kan help. Gister is ons Pretoria toe, met die sleepwa om ons dogter se trek te gaan haal. Ma en die seuns bly by ousus se woonstel om te help pak. Ek jaag Silverton toe. “Jammer meneer, net die agente…” Julle het dan oor die foon gesê… Ag focacia pizza!
So ry ek vir ure rond in die stad, op soek na antwoorde. Aurina Ford in Silverton boek hom selfs in die werkswinkel in- hulle het die parte. Jammer meneer, ons het albei sleutels nodig… Ag foxterrier!
Na ure se rondjaag sê ‘n sleutelplek in die Waterglen sentrum- die enigste ouens wat jou kan help, is Gateway Locksmiths daar in Esselenstraat in Sunnyside. Ek skakel hulle: ja, hulle kan help… Ek ry weer al die pad Sunnyside toe. Die ou wat so pas gesê het hy kan my help, is nie meer daar nie. Die ander probeer kyk. Daar is sulke no-name brand sleutels teen die muur. Ek verduidelik- ek wil NOG ‘n werkende sleutel hê, ek kan hierdie een sommer weer met superglue plak, hy werk al 4 jaar so vir my. Die ouens sê hulle sal kyk wat hulle kan doen. Na so ruk kom hulle uit- hulle het vir my een van die generiese sleutels gesny. Hulle het my ou sleutel oopgesny en sy chip uitgehaal en in die generiese sleutel ingesit. Ek was op hulle perseel, hulle het niks geprogrammeer nie. Wat skuld ek hulle? R650!!!! Vir iets wat ek self kon doen met R20 se Super Glue, want ek het nog steeds net EEN werkende sleutel!!!
Gateway LOcksmiths mag dalk die beste in die kontrei wees, maar ek voel ordentlik deur die ore ge… werk…!!! Hoe op aarde kos ‘n no-name brand sleutel sonder enige inherente elektronika meer as ‘n nuwe karbattery, of ‘n Perfecto Motorfietsbaadjie???
My gevolgtrekking liewe vriende, as jy ‘n MAzzda sleutel verloor, steek maar die kar aan die brand en eis hom by jou versekering. Want daar is GEEN manier waarop jy in hierdie lewe ‘n sleutel kan verloor, en weer een in die hande vir daardie voertuig kan kry nie.
GElukkig eindig die wêreld mos Vrydag, dan hoef ons nooit weer met slotte hoef te sukkel nie, dan kan ek speel met my Bugatti Veyron wat in die hemel vir my wag… .
As dit nie so uitwerk nie- ek is die ou by die see wat oral loop met sy bakkiesleutel met slot en ketting om sy gewrig vasgebind. Want as daardie generiese stuk plestiek eers gebreek het- dan gooi jy ‘n Ford produk weg…
Posted in beproewıngs,Voertuie	Tagged Gateway Locksmiths is sharks!,Voertuie	Jeremia vat die pad…
Posted on Desember 2, 2012 by Bileam se Donkie	15
Vanoggend was ‘n heel historiese dag in my motorgeskiedenis. Jeremia het vir die eerste keer in 18 jaar verder as 12 km gery!
Nie almal is ewe lief vir Jeremia nie. My een goeie vriend, wat ‘n uitstekende werktuigkundige is, sê sommer reguit vir my om daardie stuk kilo alfa kilo van sy perseel te verwyder, hy raak nie met ‘n tang aan een nie… Top Gear haat Jeremia en al sy broers ook baie. Hier is die grootste nagmerrie vir enige een wat vir Beetles lief is: The Beetle Drop… episode van Top Gear…
Jeremia het egter ‘n besondere plek in my hart. Want ek ken Jeremia al my hele bewuste lewe lank.
Toe ek 1 jaar oud was, het my Ouma Jeremia splinternuut, uit die boks uit gekoop. Jeremia is ‘n Volkswagen Beetle, 1968 model 1500. Daardie tyd was die prys R1/ cc. DWS nuwe prys was R1500 gewees!
VAndat ek my verstand het, ken ek al hierdie karretjie. Toe ek klein was, het ek agter in die dogbox gesit… kan dit nie meer dink dat EK daar sou inpas nie… Ouma het vir Jeremia al een keer gerol ook soos alle goeie Beetles glo maar moet doen. Sy het met hom geleer bestuur en het een keer ‘n 90 grade draai volspoed probeer vat… Die tegniese skool het hom glo as ‘n projek probeer regmaak. Vandaar die DIK lae body putty op hom.
Ouma het al ouer geword, en het in elk geval net een werkende oog gehad. Sy het die ander een verloor in ‘n ongelukkige voorval as ‘n suster tydens ‘n operasie. Sy het diabetes gehad en later het die werkende oog ook begin ingee. Daarom, toe ek in matriek kom, het sy besluit om nie meer Carletonville se onskuldige publiek te terroriseer nie, en het sy die Beetletjie vir my gegee. Op daardie stadium het die Beetle net 34000 myl opgehad. My pa het ‘n km/u spoedmeter gekry, en die myle na km omgewerk en die odometer dienooreenkomstig aangepas. My pa was ‘n wyse man om dit te doen, anders het ek seker teen 60 myl/u oor elke spoedlokval in die dorp gery.
In my eerste jaar het ek Kovsies toe gery met hierdie Beetle. Dis waar sy naam Jeremia geword het- hy was ‘n Klaaglied om te ry!
In my 2e jaar het moeder bekommerd geraak oor Beetles wat maklik rol en windgat studente (wie, ekke?? Ek studeer dan vir dominee…) Sy het vir my haar Passat Stasiewa gegee, en self net tussen die huis en die hospitaal gependel met Jeremia.
Toe my pa in 1993 oorlede is, het my ma weer die Beetle vir my teruggegee. Ek het k0rt daarna my eerste beroep gekry. Vir jare het Jeremia gestaan. Hpoekom? Daar was vir jare net nie geld om ‘n nuwe battery te koop nie. Vir baie jare het Jeremia buite in son en wind en weer gestaan, van sy eerste dag af. Vyf jaar gelede het ons na die ander pastorie van die kerk toe getrek. Vir die eerste keer was daar ‘n afdak vir Jeremia.
NA my dogter se kar amper gesteel is, het ek begin bekommerd raak oor die veiligheid van ‘n Corolla- niks fout met die kar nie, maar elke (paar vieslike vloekwoorde…) dief wil hom ook hê. En vir wat die versekering aanbied vir die Corolla kan ‘n mens niks koop nie. Maar daar is nog ou Jeremia.
Die ontvanger van Inkomste was ook vir ‘n slag so effens vriendeliker met sy terugbetaling van my reistoelaag belasting.
Nou wil ek graag by jou weet- watter ander kar wat vir jare staan, sit jy ‘n nuwe battery in, gooi ‘n koppie petrol in sy carborettor (sorry Riaan Cruywagen!) en staart hom?
Ek moes die seëls op die enjin laat vervang, hulle was klaar van die staan. Die voorste wielbearings was klaar, en kingpins en linkpins wat nooit olie gekry het nie, was ook nie lekker nie…
Ek het die talle roeskolle met daardie Rustop produk geverf wat so verbind met die roes om ‘n swart onderlaag te maak. Ek het op die internet iets opgelees oor glasvesel werk om die gat in die bestuurdersdeur reg te maak.
VAnoggend was die groot oggend. Ek het kerk gebank, want ek het ‘n GROOT bekommernis in my gesin, wat ek dalk eendag iets oor sal sê… Ek het toe besluit om ‘n roadtrip te vat om my kop skoon te kry.
Soos gesê: VAnoggend was die eerste keer wat Jeremia in 18 jaar verder as 18 km gery het- ek het 90 km gery sonder voorval.
Hier is Jeremia in al sy glorie vanoggend:
Peet se PAdstal is net so 10 km buite Warmbad op die Thabazimbi pad…
Die bande is nog ‘n probleempie- ‘n mens kry nie meer 155/15 bande nie… Ek het vroeër in die jaar 4 14duim Rostyle rims gekoop, maar het nie nou al geld vir die buitebande wat nodig is nie.
Ek wil nie die kar te mooi maak nie, vir ingeval my dogter met hom sal moet in Pretoria rondry. Ek wil hom net meganies 100% hê, maar buite kan hy maar so lelik bly lyk, solank die roes gestop is…
Om mee af te sluit: Ek het darem vanoggend ‘n baie interessante “special” op ‘n taxi raakgesien! Ek het ongelukkig nie ‘n nommer as een van julle dalk graag wil gebruik maak van die aanbod nie!
Posted in Voertuie	Tagged VW Beetle	die Jollie Jik en Vingers in vishoeke verander…
Posted on November 8, 2012 by Bileam se Donkie	22
Posted in Voertuie	By die Bandeplek het ek geween…
Posted on September 20, 2012 by Bileam se Donkie	11
Ek MOET ook nuwe voorwiele op my Corolla sit- soos ek soms ry moet hy kan sit in die draaie… So hol ek in by die Kietsiekat bandeplek agter Menlyn in- nie lus om nou die middestad te gaan aandurf vir Malas nie…Twee Continental Sport Contacts asb… Toe begin die verkoopsman my meer vrae vra as die Nuwe Testament prof in my eindeksamen. Bandgrootte. Seker van die model- die Michelin kos net 500 meer… Nitrogen in die bande? Balanseer 1, 2, 3 of al 4? Wielsporing? X- Sure… Die paaie is sleg, jy weet… Met die finale bedrag wat ek moet hoes sou ek in Standerd 8 twee nuwe motorfietse kon koop! Nou sit ek en wag. Hulle het gawe koffie hier by Kietsiekat Bande. Maar die tydskrifte! Waar is die FHM of die GQ, selfs die Car of Bike SA? Nee- Longevity. Home Owner. Sarie. Rooi Rose… My magtag, wat gaan in die Ooste van die stad aan, is almal nou Metrosexuals? My koets is amper gereed. Nou kom die verkoopsman met so begrafnisondernemer gesiggie na my toe… ” Uhm, meneer- het jy onlangs gesien hoe lyk jou AGTER wiele…” Ek het dit verloor… Het iemand hier rond nie dalk vir my ‘n pink tissue nie?
Posted in Voertuie	Die voertuig uit die hel uit om hemelse werk te doen…
Posted on Mei 11, 2012 by Bileam se Donkie	15
Posted in Voertuie	Ekonomies onherstelbaar se Gamma Alpha Tango!!!
Posted in Voertuie	‘n Pleit om genade…
Posted on Maart 5, 2012 by Bileam se Donkie	4
Munisipaliteit van Hangover
Erens tussen Colesberg en nerens.
Geagte Meneer Speedy Dan Katshebolsof
‘n Versoek tot groot genade, asseblief meneer…
Hiermee wil ek u graag plegtig dog nederig smeek om genade. Meneer weet, ek is getroud met ‘n vrou wat baie lief is daaroor om verskillende opsies op die tafel te plaas vir oorweging. En soms is een van die opsies nie lekker vir my nie.
Ek bely hiermee dat ek gister, op die liewe dag van onse Heer, wel met een wit Corolla die spoedgrens in u roemryke distrik oortree het. En dat ek vermoedelik in die proses betrap is deur u hardwerkende dienaar met die kamera, die een daar op die koppie onder die sambreel. Ek glo hierdie daad gaan dalk gevolge vir my inhou. Maar synde dat u mos nou ‘n redelike mens is, wil ek graag die volgende opsies vir u voorhou. Die gedagte is dat u een sal kies wat my die minste sal seermaak, want naasteliefde loop glo nog sterk in die Karoo.
U gee dadelik vir daardie verkeersman ‘n verhoging en ‘n bonus. Om op ‘n Sondagoggend in kerktyd onder ‘n sambreel in die son te sit, vra toewyding en besondere lojaliteit.
U beveel daardie verkeersman dadelik aan by die Special Forces, want meneer, hy het so mooi weggekruip dat ek hom heeltemal te laat gesien het! Kan u dink wat sal daardie man as sniper vir onse republiek kan beteken?
U voel in u gemoed die drang om alle verkeerskaartjies tussen 10 en 12 op Sondag 4 Maart 2012 weg te gooi, aangesien daar waarskynlik fout met die toerusting was weens ernstige sonuitbarstings.
U spreek die betrokke verkeersman ernstig aan oor hy in kerktyd onskuldige toeriste molesteer.
U vind in u hart die begrip daarvoor dat daar tussen Bloemfontein en Kaapstad meer as 9 sulke wrede padverleggings is. Op so ‘n warm dag soos gister (bevestig gerus met SA Weather!) het dit gevoel soos 97 verleggings. ‘n Mens haal nie derde rat nie, dan moet jy weer woes briek vir die volgende f-op op die paaie… Dit veroorsaak dat as daar wel 1 km se ononderbroke teerpad is, ‘n motoris graag die beste daarvan wil maak. Daarom skryf u uit medelye die boete af.
Ek was verskriklik haastig om die groot en beroemde Hanover te bereik, aangesien ek so baie daarvan gehoor het. Vergewe my gretigheid om betyds by u pragtige dorp uit te kom, deur die kaartjie op te skeur.
Die meatpie wat ek in Colesberg geeët het, was baie af. Ek moes jaag om by die naaste toilet uit te kom, en daarom, vanweë ‘n mediese noodgeval, is ‘n kaartjie hier nie wenslik nie.
Ek het ‘n professionele noodgeval ervaar. Ek moes voor Sononder in Kaapstad wees om oud lidmate te besoek, wat soms krisisse ervaar. Uit “professional courtesy” laat u my gaan.
In die vlaktes van daardie deel van die Karoo het ‘n alien spacecraft my probeer ontvoer om wrede mediese ekspirimente op my uit te voer, wat die toepassing van pragtige blondines behels. U los my uit en gaan arresteer die groen mannetjies dadelik, dis ‘n saak van nasionale sekuriteit!
Ek het die vorige aand by my sammajoor neef gekuier in Bloemfontein, en ons het troos nodig gehad na die rugby. Ons het deurnag maar hoesmedisyne geneem, en ek het nie so goed gevoel nie, ek wou by die naaste apteek uitkom vir hoofpynpille, wat in Beaufort Wes is, soos u bewus is. Omdat u die dinge van ‘n man so goed verstaan, laat u die kaartjie ongemerk wegraak.
Ek het ‘n skaap op die langplaas raakgeloop, wat baie senuweeagtig geraak het in die kar se boot. Die reuk was eenvoudig onhoudbaar. As u die boete afskryf, dan stuur ek vir u ‘n skaapboud, u kan self kies, linker of regterboud.
Ek moes eenvoudig verby die donnerse lorries kom, skryf maar die boete! Los net een van die nulle uit agter die syfer, want u raak self gatvol as u Bloemfontein toe ry, met al die lorries op die pad wat die laaste stukkie teerpad opneuk deur oorlaai te wees. Daar is nou ‘n gedagte- bou nog ‘n weegbrug, en werk my boete in by Johan Rissik se lorriebesigheid…
Dis ‘n nuwe kar wat ek ‘n maand terug in ontvangs geneem het. Ok, hy is 4 jaar oud. Die petrolkabel het vasgehaak en ek kon eenvoudig nie die hele tyd rem trap nie. Automark se waarborg herstel dit vandag vir my. U verstaan dit, u ou kapoen Mazda 323 maak mos ook so, nie waar nie?
Dit sal so opreg waardeer word as u enige van bogenoemde wil aanvaar.
Indien nie, is die allerlaaste opsie seker maar die volgende een:
14. Aangesien u my brief wat u as u aanspreek, so opreg waardeer, gee u my die helfte afslag oor ek so mooi skuld erken het. Ek is baie jammer oom, ek sal nooit weer nie, ek belowe…
Net om u beter te laat voel, met al die padstoppe sê my aanboordrekenaar my gemiddelde spoed tussen Bloemfontein en Kaapstad was net 52 km/u. Dit is gemiddeld totaal aanvaarbaar selfs binne dorpsgebied.
Ek wou net hierdie van my hart af kry. Ek het Vanoggend 7 uur eers in die Kaap aangekom nadat ek gister oggend 7 uur al weg is uit Langenhovenpark. Nou gaan ek stort en slaap, voordat ek gaan kyk wat gaan by die Woordfees in Skelmbos aan, en daarna beplan ek om Clifton te besoek, want die mense daar is waaragtag mooier as die Karoo se spietkops!
Baie vriendelike groete en dienswillig die uwe,
Posted in Voertuie	Vandag se Gumtree advertensie wat ek nog moet stuur…
Posted in Voertuie	Sonde met die wiele…
Posted on Januarie 25, 2012 by Bileam se Donkie	7
Die een ding wat ek al lankal sien aankom het, het nou gebeur. Met ons dogter se studies het ons maar ma se Corolla so op semi- permanente basis vir haar geleen. Pastoriemoeder ry nou die bakkie, want sy ry min, en diesel is duur. Maar ek kan nie oral op die motorfiets uitkom nie, veral nie in hierdie reënmaand nie.
So- ek moes nou maar vir myself ‘n ander voertuig koop om mee te werk. Vir maande lank doen ek al huiswerk. Tweedehandse waarde, brandstofverbruik, betroubaarheid, sexygeit. Ek is maar in my hart ‘n Toyotaman. Nog nooit met een van hulle langs die pad gaan staan nie. Alles loop reg, altyd reg… Maar watter model? Land Cruiser, (daardie) nuwe Hummerige wa, die FJ Cruiser, Fortuner- alles hartsbegeertes, maar te duur. Hilux dubbelkajuit- die ideaal, steeds te ver bo my vuurmaakplek. Aygo kan ek nuut bekostig. Maar dis nie ‘n kar nie, dis ‘n duikpak! Yaris, sexy, maar ook klein! Ek besluit om ‘n kar te koop wat ek van hou. Terwyl ek nou in elk geval in my motoriese vaardighede in is, doen dit reg. Ek kyk op Automark se webwerf vir my 3e Corolla. En ek kry een, wat ek dadelik baie van hou. ‘N 1.4 Advanced, met net 28000 km op. Maar hy staan in Tzaneen, 250 km weg! Ek bel, en hoor hoe werk so afstandkopery… (Sallie werie!) Die kar is Mooi! Ek teken die kontrak, en hy word verlede Woensdag by my afgelewer. Maar dadelik sien ek- HKGK! Die flikkerligte werk nie. Die sentrale sluit werk nie. Die elektriese spieëls werk nie. Die CD speler werk nie… Ek kontak die handelaar- hulle sê ek moet hom plaaslik laat regmaak en vir hulle die rekening stuur. Die plaaslike auto elektrisiën maak oop, inderdaad GK! Die hele elektriese stelsel is deur rotte opgevreet! Die kar word gehaal, diie verkoopsman los vir my sy Yaris T1 as “courtesy vehicle”. My hart is seer, ek het daardie swaar gevoel op die maag as iets verkeerd loop… Die middag skakel ek ‘n paar kundige vriende. Mense soos Son wat weet van. Hulle almal sê- raak ontslae. My vriend die vliegtuig mekaniek dominee sê elektriese skade hou aan en aan en aan. So begin ek maar weer op Automark rondkyk. En sien dieselfde handelaar het ‘n 1.6 Professional vir dieselfde prys. Ek skakel hom. Aangesien ek nog in die 7 dae tydperk is, kan ek hom mos omruil? Die handelaar sê dis reg. Vanoggend na die 7-8 biduur val ek in die pad, Tzaneen toe. Die Yaris het nie êrkon nie, maar ry verder baie lekker! Kom in pieterskwane, en nou moet ek verby Moria ry, Haenertsburg toe. Maar daar is WOESTE padverleggings! En as ons uiteindelik mag ry, beland ek elke keer agter giggelgeel 2e Wêreldoorlog model ou Fatap lorries wat nie meer as 20 km per uur kan ry nie.
Maar- die ding het lelike mags op. Maar sê die DP, ek kan maar die wiele omruil met die een wat ek amper gehad het. Baie mooier Toyota Mags… Die kar het vanoggend sy 75000 diens gekry. Nou moet hy deur die toets. En ek sit en wag. En wag. En wag… En vanaand lê daardie pad weer voor- sou dit so groot draai wees om Maputo, Nelspruit, Pretoria, Thabazimbi om te ry (in plaas van) die stuk oor Haenertsburg? Hierdie mense moet gou maak, ek het more oggend ‘n aksie saammet my gemeente se bejaardes om 10h00, en hier sit ek nog steeds…
Posted in Voertuie	Huldeblyk aan ‘n lang verlore vriend…
Posted in Voertuie	Artikelnavigasie